Krieket Hongkong

Krieket Hongkong (Engels: Cricket Hong Kong, afgekort “CHK”; Chinees: 香港板球, Pinyin: Xiānggǎng Bǎnqiú, Jyutping: Hoeng1gong2 Baan2kau4), tot in 2016 bekend as die Hongkongse Krieketvereniging (Engels: Hong Kong Cricket Association, “HKCA”), is die bestuursliggaam wat krieket in die spesiale administratiewe streek van die Volksrepubliek China Hongkong beheer. Die beheerliggaam is in 1968 gestig en in Causeway-baai op Hongkong-eiland gesetel. Sedert 1969 verteenwoordig dit Hongkong by die Internasionale Krieketraad (IKR) as ’n assosiaatlid en sedert 1983 ook by die Asiatiese Krieketraad (Asian Cricket Council, ACC).

 Geskiedenis 
Krieket Hongkong is in 1968 as die Hongkongse Krieketvereniging gestig. Een jaar later het dit ’n assosiaatlid van die Internasionale Krieketraad (IKR) geword.  Daarbenewens het die CHK in 1983 ’n lid van die Asiatiese krieketkonferensie (Asian Cricket Conference, ACC; nou Asiatiese Krieketraad) geword. 

 Taak 
Krieket Hongkong organiseer verskeie nasionale spanne, insluitend Hongkong se nasionale seniorkrieketspan vir mans, vroue en jeug. Hulle is ook verantwoordelik vir die bestuur en organisasie van T20I-reekse teen ander spanne, en vir die reëling van internasionale wedstryde tuis. Daarbenewens is Krieket Hongkong verantwoordelik vir inkomsteverkryging deur die verkoop van kaartjies, borgskappe en uitsaairegte, veral in verband met die Hongkongse span.

Daarbenewens bestuur die beheerliggaam kinder- en jeugkrieket in Hongkong. Net soos ander krieketlande beskik Hongkong oor ’n o/19-nasionale span wat aan die o/19-krieketwêreldbeker deelneem. 

 Kenteken 
Krieket Hongkong se kenteken toon ’n gestileerde vyfblaarblom van die hongkongboomorgidee (Bauhinia × blakeana) in rooi met die belettering Cricket Hong Kong in Engels en 香港板球 in Chinees. Die kenteken is aan die vlag van Hongkong ontleen.

 Sien ook 
 Hongkongse Rugbyunie

 Verwysings 

 Eksterne skakels 
   Amptelike webwerf van Krieket Hongkong

Kategorie:Krieket in Hongkong
Kategorie:Krieketbeheerliggaam
Kategorie:Internasionale Krieketraad